
	Noteikumu konsolidētā versija
5. Daudzdzīvokļu dzīvojamā mājā un nedzīvojamā ēkā patērēto siltumenerģiju uzskaita atsevišķi katrai dzīvojamo un nedzīvojamo telpu grupai. Patērētās siltumenerģijas uzskaitē izmanto attālināti nolasāmus individuālus siltumenerģijas patēriņa skaitītājus, ja tas ir tehniski iespējams un ekonomiski pamatoti. Ja individuālu skaitītāju izmantošana katrā ēkas vienībā nav tehniski iespējama vai nav ekonomiski pamatota, siltumenerģijas patēriņa mērīšanai izmanto individuālus siltummaksas sadalītājus, ar kuriem mēra siltumenerģijas patēriņu katrā radiatorā. Ja individuālu siltuma maksas sadalītāju uzstādīšana katram sildelementam nav tehniski iespējama vai nav ekonomiski pamatota, izmanto  siltumenerģijas patēriņa noteikšanas sistēmu, izmantojot tiešsaistē periodiski fiksētus siltumnesēja caurplūdes un apkures cauruļvadu virsmu temperatūras datus (turpmāk – siltumenerģijas patēriņa noteikšanas sistēma), ja tas ir tehniski iespējams  un ekonomiski pamatoti. Individuālie siltumenerģijas skaitītāji atbilst metroloģiskajām prasībām, kas noteiktas normatīvajos aktos par mērījumu vienotību, individuālie siltuma maksas sadalītāji atbilst prasībām, kas noteiktas standartā LVS EN 834+AC:2021 "Siltuma maksas sadalītāji dzīvokļa apsildes radiatoriem. Ierīces ar elektroenerģijas avotu", un siltumenerģijas patēriņa noteikšanas sistēma atbilst dzīvojamās mājas īpašnieku un radioiekārtu atbilstības novērtēšanas, piedāvāšanas tirgū, uzstādīšanas, lietošanas un uzraudzības regulējumā noteiktajām prasībām.
	Iebildums
Izvērtējot patērētās siltumenerģijas uzskaitei piedāvātās tehnoloģijas un to iespējas, LSUA aicina noteikt sekojošu prioritāro kārtību: 1) individuālie skaitītāji; 2) ja individuālie skaitītāji nav tehniski vai ekonomiski pamatoti, tad patēriņa noteikšanas sistēma ar sensoriem uz stāvvadiem; 3) ja sistēma ar sensoriem uz stāvvadiem nav tehniski vai ekonomiski pamatota, tad siltummaksas sadalītāji, ar kuriem mēra siltumenerģijas patēriņu katrā radiatorā. LSUA ieskatā, ja individuālo skaitītāju uzstādīšana nav iespējama, ir arī jāparedz iespēja īpašniekiem izvēlēties, kuru no alternatīvām  ierīcēm (metodēm) lietot.

